PRACOVNÁ ZMLUVA
uzatvorená podľa § 42 a nasl. zákona č. 311/2001 Z. z. Zákonník práce v znení neskorších predpisov (ďalej len „Zákonník práce“)
Článok I
Zmluvné strany
Zamestnávateľ:
Modelová spoločnosť 1, s. r. o., so sídlom Modelová 1, 811 01 Bratislava, IČO: 99000008, zapísaná v obchodnom registri Mestského súdu Bratislava III, oddiel Sro, vložka č. 99001/B, v mene ktorej koná Ján Novák, konateľ
(ďalej len „zamestnávateľ“)
a
Zamestnanec:
Peter Kováč, nar. 12. 3. 1982, trvale bytom Modelová 2, 811 01 Bratislava
(ďalej len „zamestnanec“)
(zamestnávateľ a zamestnanec ďalej spolu aj ako „zmluvné strany“)
Článok II
Druh práce a miesto výkonu práce
1.	Zamestnávateľ prijíma zamestnanca do pracovného pomeru na druh práce účtovník.
2.	Stručná charakteristika druhu práce: vedenie podvojného účtovníctva, spracovanie miezd a daňových priznaní
3.	Miestom výkonu práce je Bratislava, Priemyselná 5.
Článok III
Vznik a trvanie pracovného pomeru, skúšobná doba
1.	Dňom nástupu do práce je 1. 11. 2026. Týmto dňom pracovný pomer vzniká.
2.	Pracovný pomer sa uzatvára na neurčitý čas.
3.	Zmluvné strany dohodli skúšobnú dobu v trvaní 3 mesiacov. Skúšobnú dobu nemožno predlžovať; ak zamestnanec počas nej neodpracoval pre prekážku v práci na jeho strane celú pracovnú zmenu, skúšobná doba sa predlžuje o jeden deň (§ 45 Zákonníka práce).
4.	V skúšobnej dobe môže zamestnávateľ aj zamestnanec skončiť pracovný pomer písomne z akéhokoľvek dôvodu alebo bez uvedenia dôvodu; písomné oznámenie sa má druhej strane doručiť spravidla aspoň tri dni pred dňom, keď sa má pracovný pomer skončiť (§ 72 Zákonníka práce).
Článok IV
Pracovný čas
1.	Ustanovený týždenný pracovný čas zamestnanca je 40 hodín týždenne.
2.	Predpokladané pracovné dni zamestnanca sú pondelok až piatok.
3.	Pracovný čas je rozvrhnutý rovnomerne na jednotlivé týždne, spravidla v pondelok až piatok od 8.00 do 16.30 h. Začiatok a koniec pracovného času určuje zamestnávateľ podľa § 90 Zákonníka práce.
4.	Zamestnávateľ poskytne zamestnancovi, ktorého pracovná zmena je dlhšia ako šesť hodín, a mladistvému zamestnancovi, ktorého pracovná zmena je dlhšia ako štyri a pol hodiny, prestávku na odpočinok a jedenie v trvaní 30 minút, a to spravidla od 12.00 do 12.30 h; pri inej zmene po štyroch hodinách práce; táto prestávka sa nezapočítava do pracovného času. Zamestnancovi patrí nepretržitý denný odpočinok a nepretržitý odpočinok v týždni v rozsahu podľa § 92 a § 93 Zákonníka práce.
5.	Prácu nadčas môže zamestnávateľ nariadiť alebo so zamestnancom dohodnúť len za podmienok a v rozsahu podľa § 97 Zákonníka práce. Za prácu nadčas patrí zamestnancovi dosiahnutá mzda a mzdové zvýhodnenie najmenej v sume 25 % jeho priemerného zárobku, pri rizikovej práci najmenej 35 %, alebo po dohode náhradné voľno v rozsahu, v ktorom práca nadčas trvala (§ 121 Zákonníka práce).
Článok V
Mzdové podmienky
1.	Zamestnanec je odmeňovaný mesačnou mzdou. Základná zložka mzdy je 1 800 € mesačne (slovom: jedentisícosemsto eur).
2.	Pracovnému miestu zamestnanca je priradený 3. stupeň náročnosti pracovného miesta podľa § 120 Zákonníka práce.
3.	Ďalšie zložky mzdy a podmienky ich poskytovania: osobný príplatok 100 € mesačne; štvrťročná prémia do 10 % základnej zložky mzdy podľa splnenia cieľov
4.	Mzda je splatná pozadu za mesačné obdobie vo výplatnom termíne, ktorým je 15. deň nasledujúceho kalendárneho mesiaca. Zamestnávateľ poukáže mzdu na účet zamestnanca v banke, ktorý zamestnanec písomne určí (§ 130 ods. 8 Zákonníka práce), a pri vyúčtovaní mzdy mu vydá doklad podľa § 130 ods. 5 Zákonníka práce.
5.	Mzdové zvýhodnenia za prácu nadčas, prácu vo sviatok, v sobotu, v nedeľu a za nočnú prácu patria zamestnancovi najmenej v rozsahu podľa Zákonníka práce.
Článok VI
Dovolenka
1.	Zamestnancovi patrí dovolenka v rozsahu 5 týždňov v kalendárnom roku za podmienok ustanovených Zákonníkom práce. Ak zamestnancovi vznikne podľa § 103 Zákonníka práce nárok na dovolenku vo vyššej výmere, patrí mu táto vyššia výmera.
2.	Čerpanie dovolenky určuje zamestnávateľ po prerokovaní so zamestnancom tak, aby si zamestnanec mohol dovolenku vyčerpať spravidla vcelku a do konca kalendárneho roka (§ 111 ods. 1 Zákonníka práce).
Článok VII
Skončenie pracovného pomeru
1.	Pracovný pomer možno skončiť dohodou, výpoveďou, okamžitým skončením alebo skončením v skúšobnej dobe; pracovný pomer dohodnutý na určitú dobu sa skončí aj uplynutím dohodnutej doby (§ 59 Zákonníka práce). Skončenie pracovného pomeru sa spravuje Zákonníkom práce.
2.	Výpovedná doba je najmenej jeden mesiac. Ak pracovný pomer ku dňu doručenia výpovede trval najmenej jeden rok, výpovedná doba je najmenej dva mesiace; pri výpovedi danej zamestnávateľom z dôvodov podľa § 63 ods. 1 písm. a) alebo b) Zákonníka práce alebo z dôvodu dlhodobej straty zdravotnej spôsobilosti je najmenej tri mesiace, ak pracovný pomer trval najmenej päť rokov (§ 62 Zákonníka práce).
3.	Výpovedná doba začína plynúť od prvého dňa kalendárneho mesiaca nasledujúceho po doručení výpovede a skončí sa uplynutím posledného dňa príslušného kalendárneho mesiaca (§ 62 ods. 7 Zákonníka práce).
4.	Neplatnosť skončenia pracovného pomeru výpoveďou, okamžitým skončením, skončením v skúšobnej dobe alebo dohodou môže zamestnanec aj zamestnávateľ uplatniť na súde najneskôr v lehote dvoch mesiacov odo dňa, keď sa mal pracovný pomer skončiť (§ 77 Zákonníka práce).
Článok VIII
Ďalšie práva a povinnosti
1.	Zamestnanec potvrdzuje, že ho zamestnávateľ pred uzatvorením tejto zmluvy oboznámil s právami a povinnosťami, ktoré pre neho vyplynú z pracovnej zmluvy, s pracovnými podmienkami a mzdovými podmienkami, za ktorých má prácu vykonávať (§ 41 ods. 1 Zákonníka práce).
2.	Zamestnávateľ pri nástupe do zamestnania oboznámi zamestnanca s pracovným poriadkom a kolektívnou zmluvou, ak sú u zamestnávateľa vydané alebo uzatvorené, s právnymi predpismi vzťahujúcimi sa na prácu ním vykonávanú, s predpismi na zaistenie bezpečnosti a ochrany zdravia pri práci, s ustanoveniami o zásade rovnakého zaobchádzania a s vnútorným predpisom upravujúcim oznamovanie kriminality alebo inej protispoločenskej činnosti (§ 47 ods. 2 Zákonníka práce).
3.	Zamestnanec je povinný zachovávať mlčanlivosť o skutočnostiach, o ktorých sa dozvedel pri výkone zamestnania a ktoré v záujme zamestnávateľa nemožno oznamovať iným osobám (§ 81 písm. f) Zákonníka práce). Povinnosť mlčanlivosti sa nevzťahuje na vlastné pracovné podmienky zamestnanca vrátane mzdových podmienok a podmienok zamestnávania ani na oznámenie kriminality alebo inej protispoločenskej činnosti.
4.	Zárobkovú činnosť, ktorá má k predmetu činnosti zamestnávateľa konkurenčný charakter, môže zamestnanec popri zamestnaní vykonávať len s predchádzajúcim písomným súhlasom zamestnávateľa (§ 83 Zákonníka práce). Výkon inej zárobkovej činnosti mimo pracovného času tým nie je obmedzený.
5.	Zamestnanec je povinný písomne oznamovať zamestnávateľovi bez zbytočného odkladu všetky zmeny, ktoré sa týkajú pracovného pomeru a súvisia s jeho osobou, najmä zmenu mena, priezviska, trvalého alebo prechodného pobytu, adresy na doručovanie písomností, zdravotnej poisťovne a bankového spojenia (§ 81 písm. g) Zákonníka práce).
6.	Zamestnávateľ poskytuje zamestnancovi túto odbornú prípravu: zaškolenie v rozsahu 40 hodín počas prvého mesiaca
7.	Ďalšie dojednania: zamestnávateľ poskytne zamestnancovi služobný mobilný telefón a notebook
Článok IX
Záverečné ustanovenia
1.	Táto zmluva nadobúda platnosť a účinnosť dňom jej podpisu oboma zmluvnými stranami. Pracovný pomer vzniká dňom nástupu do práce podľa článku III ods. 1.
2.	Dohodnutý obsah tejto zmluvy možno zmeniť len písomnou dohodou zmluvných strán (§ 54 Zákonníka práce).
3.	Táto zmluva zároveň obsahuje písomnú informáciu o pracovných podmienkach a podmienkach zamestnávania podľa § 47a ods. 1 Zákonníka práce v rozsahu, v akom sú v nej tieto údaje uvedené. O zmene týchto podmienok zamestnávateľ zamestnanca písomne informuje bez zbytočného odkladu, najneskôr v deň nadobudnutia účinnosti zmeny (§ 54c Zákonníka práce).
4.	Práva a povinnosti zmluvných strán neupravené touto zmluvou sa spravujú Zákonníkom práce, ďalšími pracovnoprávnymi predpismi a kolektívnou zmluvou, ak sa na zamestnanca vzťahuje.
5.	Zmluva je vyhotovená v 2 rovnopisoch, z ktorých jeden dostane zamestnanec (§ 42 ods. 1 Zákonníka práce).
6.	Zmluvné strany vyhlasujú, že si zmluvu prečítali, jej obsahu porozumeli a na znak súhlasu ju podpisujú.

	V ........................ dňa ................
..............................................
Zamestnávateľ
Modelová spoločnosť 1, s. r. o., Ján Novák, konateľ
	V ........................ dňa ................
..............................................
Zamestnanec
Peter Kováč



Zamestnanec potvrdzuje, že jedno vyhotovenie tejto pracovnej zmluvy prevzal dňa ........................................

	
	
..............................................
zamestnanec
Peter Kováč


Ďalšie právne vzory a tlačivá nájdete na pravnevzory.sk	strana  z 
